LIITE

ESIMERKKEJÄ HYVISTÄ KÄYTÄNNÖISTÄ

Itävallassa oppisopimuskoulutus alkaa 15-vuotiaana

Itävallassa 45 prosenttia 15–19-vuotiaista on oppisopimuskoulutuksessa. Useimmissa tapauksissa koulu- ja yritysharjoittelujaksoista muodostuva koulutus kestää kolme vuotta. Oppisopimuskoulutuksessa on 130 000 nuorta. He viettävät 80 prosenttia ajasta yrityksissä, eli heillä on viikossa neljä harjoittelupäivää ja yksi koulupäivä.

Oppisopimuskoulutus on lailla taattu oikeus: oppilaat, jotka eivät löydä harjoittelupaikkaa yrityksistä huonon koulumenestyksensä takia, saavat koulutuksen julkisin varoin rahoitetuissa työpajoissa.

Oppisopimuskoulutuksen suorittaneella on Itävallassa yleisesti kolme kertaa paremmat mahdollisuudet löytää työpaikka kuin nuorella, joka on lopettanut opiskelun oppivelvollisuuden mukaisen koulutuksen päätyttyä. Alle 25-vuotiaiden työttömyysaste oli 9,6 prosenttia vuonna 2018.

Työhönvalmennus Ranskassa

Työhönvalmennus on nopea ja räätälöity ratkaisu työvoimapulasta kärsiviin ammatteihin. Kyse on koulutuksesta, jonka avulla voi hankkia ennalta määriteltyyn rekrytointitarpeeseen tarvittavan ammatillisen osaamisen tai kehittää ammattiosaamistaan sitä varten.

Työhönvalmennusta hallinnoivat yhdessä julkinen työvoimapalvelu ja asianomainen yritys tai toimialajärjestö. Se kestää enintään 400 tuntia, ja siihen kuuluu perehdytysjakso yrityksessä. Työhönvalmennus oikeuttaa ammatilliseen koulutukseen osallistuvan harjoittelijan asemaan ja palkkaan. Jos valmennettava on saavuttanut työpaikan edellyttämän tason, valmennuksen päätteeksi allekirjoitetaan pysyvä työsopimus hakijan valinneen yrityksen kanssa.

Kolmen viime vuoden aikana työhönvalmennukseen on osallistunut 70 000 harjoittelijaa vuodessa, ja työpaikan saaneiden osuus on noin 80 prosenttia.

Työmarkkinaosapuolten rooli Saksassa

Työmarkkinaosapuolten kokemuksen avulla varmistetaan, että ammatilliset profiilit vastaavat työmarkkinoiden vaatimuksia ja että koulutuksen osatekijät voidaan näin helposti integroida yritysten tuotanto- ja palveluntarjontaprosesseihin.

Saksassa ammatillista koulutusta koskevista sopimuksista neuvottelevat useimmiten työmarkkinaosapuolet, minkä jälkeen sopimukset sisällytetään alakohtaisiin työehtosopimuksiin. Kun koulutuksen sisältö ei enää vastaa työmarkkinoiden vaatimuksia, työmarkkinaosapuolet tarkistavat koulutuksia tai luovat uusia koulutuksia uusia ammatteja varten.

Julkiseen rahoitukseen perustuvia ja sosiaalilainsäädännöllä (Sozialgesetzbuch) ohjattavia toimia muita heikommassa asemassa olevien ja vammaisten nuorten itsenäistymisen ja ammatillisen kehityksen tukemiseksi tukevat sosiaalisen suojelun organisaatiot ja niiden asiantuntijapalvelut.

Neuvottelut ammatillista koulutusta koskevasta strategisesta sopimuksesta Portugalissa

Portugalin hallitus on käynnistänyt työmarkkinaosapuolten vuoropuhelua käsittelevässä pysyvässä komiteassa neuvotteluprosessin ammatillista koulutusta ja elinikäistä oppimista koskevan strategisen sopimuksen tekemiseksi. Työryhmään osallistuu tällä hetkellä hallituksen, tukiorganisaatioiden ja työmarkkinaosapuolten edustajia, ja sen tehtävänä on saada aikaan sopimus koulutusjärjestelmän hallinnoinnista, sääntelystä ja rahoituksesta. Sopimuksen tarkoituksena on myös parantaa koulutusten laatua, kansallisen tutkintojen viitekehyksen nopeaa mukautumiskykyä, alakohtaisiin tarpeisiin vastaamista, yritysten ja yksityishenkilöiden koulutuskannustimia, pedagogista innovointia sekä digitaalista ja etäopetusta.

Puolan kaksiosainen järjestelmä

Puolan koulutusjärjestelmään sisältyvässä kaksiosaisessa koulutuksessa yhdistyy teoriaosaamista käsittelevä kouluopetus ja työskentely yrityksessä käytännön työkokemuksen hankkimiseksi todellisesta työstä. Ammattioppilaitoksiin tukeutuvan koulutuksen kesto on 2–5 vuotta. Vuorotteluun perustuvassa koulutusjärjestelmässä käytännön työharjoittelu tapahtuu ammatillista koulutusta koskevan työsopimuksen puitteissa. Teoriaopetuksesta tehdään oppisopimus oppilaitoksen johtajan ja harjoittelijan vastaanottavan työnantajan välillä. Syyskuusta 2019 lähtien kaikilla niillä ammatilliseen opetukseen osallistuvilla oppilailla, jotka eivät kuulu tämän järjestelyn piiriin, on oikeus palkalliseen harjoittelujaksoon yrityksessä. Käsiteollisuusyritykset ovat kehittäneet yhdistelmäkoulutuksia 23 500 käsityöläisen avulla, ja niihin on osallistunut lähes 65 000 nuorta.